**Renault Symbol** — кампактны легкавы аўтамабіль з кузавам седан маркі «Рэно». Выпускаўся з 1999 па 2021 год. Першыя два пакаленні былі створаныя на базе хэтчбека Renault Clio. У розны час і ў залежнасці ад рынку прапаноўваўся пад назвамі *Renault Clio Symbol*, *Renault Symbol*, *Renault Thalia*, *Renault Clio Sedan*, *Nissan Platina*. У трэцім пакаленні ў шэрагу краін пад назвай *Renault Symbol* прадаваўся *Logan*.

Першае пакаленне
----------------

### Renault Clio Symbol

Renault Thalia (1999—2002), выгляд ззаду
Седан **Renault Clio Symbol** на базе 5-дзвернага хэтчбека Renault Clio II быў прадстаўлены ў 1999 годзе. У параўнанні з *Clio* седан вырас у даўжыню да 4150 мм, што давала багажнік вялікай ёмістасці (510 літраў), але разам з тым знешні выгляд машыны крытыкавалі за непрапарцыйнасць. Аўтамабіль быў распрацаваны спецыяльна для краін, якія развіваюцца. Праз гэта *Symbol* адрозніваецца ўзмоцненай структурай кузава і наладамі падвескі. Дзеля змяншэння цаны ў салоне выкарыстоўваліся матэрыялы ніжэйшай якасці і былі ўнесены некаторыя спрашчэнні, дадатковае бартавое абсталяванне было скарочана. Маторны шэраг складалі бензінавыя рухавікі 1,2 (60 к.с.), 1,4 (75 і 98 к.с.), 1,6 (110 к.с.) або турбадызельныя 1,5 dCi (68 і 80 к.с.).

Вытворчасць пачалася ў 1999 годзе на заводзе Oyak-Renault у Бурсе ў Турцыі. У наступным годзе выпуск пачаўся таксама ў Аргенціне і Бразіліі, а ў 2001 годзе ў Калумбіі.

### Рэстайлінг: Renault Symbol

Renault Symbol (2002—2006)
У 2002 годзе быў праведзены рэстайлінг. Пярэдняя частка аўтамабіля абнавілася падобна таму, як раней быў зменены *Renault Clio*: іншыя крылы, капот, пярэдні і задні бамперы, фары. Таксама абнавіўся інтэр’ер і былі зменены налады падвескі. Разам са зменай знешняга выгляду з назвы прыбралі *Clio*, пакінуўшы проста **Renault Symbol**.

Renault Symbol (2006—2008)
У 2006 годзе *Symbol* абнавілі яшчэ раз. Аўтамабіль атрымаў новыя радыятарную рашотку, пярэдні бампер (паветразаборнік у ніжняй частцы падзялілі на тры секцыі), задні бампер (змянілася форма нішы нумарнога знака). На вечку багажніка з’явілася аб’яднаная з эмблемай кнопка адкрывання. У салоне ўсталявалі новую прыборную панэль, змянілася абіўка дзвярэй і сядзенняў. Вечка багажніка таксама атрымала ўнутраную абіўку. Пашырыўся пералік апцыянальнага абсталявання. Агулам, машыну зрабілі даражэйшай, каб саступіць нішу бюджэтнай мадэлі седану *Renault Logan*. Такім чынам, *Symbol* у мадэльным шэрагу маркі заняў месца паміж «Логанам» і «Меганам».

Другое пакаленне
----------------

Renault Symbol (2008—2012)

Прем’ера на Маскоўскім аўтамабільным салоне, жнівень 2008 года.
Прэм’ера новага пакалення прайшла на Маскоўскім аўтасалоне ў жніўні 2008 года. Распрацоўка машыны заняла ўсяго 26 месяцаў і каштавала 100 мільёнаў еўра. Эканомія часу і сродкаў была дасягнута за кошт шырокага выкарыстання камп’ютарнага мадэлявання і выкарыстання шасі папярэдняга пакалення. Пры гэтым, седан атрымаў цалкам новы дызайн.

Базавы рухавік 1.2 16 V выдаваў магутнасць 55 кВт пры 5500 аб/хв і максімальны круцільны момант 105 Нм пры 4250 аб/хв. Васьміклапанны рухавік 1.4 меў тую ж магутнасць, але больш высокі круцільны момант — 114 Нм пры 5500 аб/хв. Шаснаццаціклапанная версія мае магутнасць 72 кВт і максімальны круцільны момант 127 Нм. Наймагутнейшым быў рухавік 1.6 16V (77 кВт, 148 Нм). Таксама прапаноўвалі турбадызельны 1.5 dCi ў двух варыянтах магутнасці: 48 кВт і 62 кВт.

Трэцяе пакаленне
----------------

Renault Symbol у Чылі
Асноўны артыкул: **Renault Logan**
Трэцяе пакаленне мадэлі *Symbol* было прадстаўлена на аўтасалоне ў Стамбуле ў 2012 годзе. У адрозненне ад папярэднікаў, створаных на базе *Renault Clio*, аўтамабіль стаў блізнюком *«Логана»* другога пакалення. Рухавікі: *TCe 90* (бензінавы, трохцыліндравы, аб’ёмам 0,9 л, 66 кВт/90 к.с. 135 Нм), *1.5 dCi 75* (турбадызельны, 55 кВт/75 к.с. 200 Нм) і *1.5 dCi 90* (турбадызельны, 66 кВт/90 к.с. 220 Нм).

Акрамя продажу ў самой Турцыі, машыны пастаўляўся таксама ў Алжыр і Туніс. У лістападзе 2014 года ў Алжыры была наладжана зборка.

У верасні 2021 года на змену Renault Symbol для турэцкага рынку быў выпушчаны Renault Taliant.

Зноскі
------

1. ↑  Гадкий утенок(руск.) // *За рулём* : часопіс. — 2002. — № 5. — С. 186—188.
2. ↑  Sedan dla oszczędnych - Renault Thalia (1999-2008) (польск.). *autocentrum.pl* (20 чэрвеня 2012). Праверана 24 сакавіка 2024.
3. 1 2  Символы постоянства и обновления(руск.) // *За рулём* : часопіс. — 2006. — № 11. — С. 92—96.
4. ↑  Сеанс самогипноза(руск.) // *Купи авто* : часопіс. — 2006. — № 18. — С. 60—61.
5. ↑  Renault Thalia: Podrobné informace, technická data (чэшск.). *auto.cz* (28 жніўня 2008). Праверана 24 сакавіка 2024.
6. ↑  2013 Renault Symbol revealed - rebadged Dacia Logan for Turkey (англ.). *motor1.com* (1 лістапада 2012). Праверана 24 сакавіка 2024.
7. ↑  Renault Symbol je Logan pro Turecko a severní Afriku (чэшск.). *auto.cz* (1 лістапада 2012). Праверана 24 сакавіка 2024.
8. ↑  Renault bude vyrábět auta v Alžírsku (чэшск.). *auto.cz* (16 лістапада 2014). Праверана 24 сакавіка 2024.

Гл. таксама
-----------

* Лагатып Вікісховішча На Вікісховішчы ёсць медыяфайлы па тэме Renault Symbol